A részeges gazdiktól elvehetik a kutyajogsit
Bár már eddig is a bécsi állattartási rendelet volt a legszigorúbb Ausztriában, egy tragikus baleset után Bécs most még tovább szigorítja a kutyatartási szabályait. A veszélyes kutyák listáján szereplõ ebeknél például kötelezõ lesz a szájkosár használata, gazdáiknak pedig nehezebb lesz a kutyajogsi megszerzése és rájuk is érvényes lesz a közlekedésben hatályos 0,5 ezrelékes alkohol határérték. Minimum 100 és 1000 euró közötti bírságot kell fizetnie annak, aki megszegi a szabályokat.
Szeptember elején tragikus baleset történt Bécs egyik parkjában: egy rottweiler rátámadt egy 17 hónapos kisfiúra, aki olyan súlyos koponyasérüléseket szenvedett, hogy több hetes küzdelem után a kórházban meghalt. Alig egy hónappal a tragikus kimenetelû kutyatámadás után Bécs egy új, az eddiginél is szigorúbb kutyatartási rendelettel reagált a történtekre. Ulli Sima, Bécs város környezetvédelmi tanácsnoka a rendelettervezetet bemutató sajtótájékoztatón mély együttérzését fejezte ki a történtekkel kapcsolatban és hangsúlyozta, hogy mindent megtesz azért, hogy a város polgárait és fõként a gyerekeket megvédje a hasonló támadásoktól. A bécsi rendõrséggel közösen még szigorúbb szabályokat dolgoztak ki a városlakók védelmében.
A veszélyes kutyák listáján feltüntetett ebeknél mostantól kötelezõ lesz a szájkosár és a póráz használata. Csakis a kutyasétáltatásra kijelölt területeken lehet mellõzni a pórázt, a szájkosarat pedig csak a kerítéssel körülhatárolt kutyafuttatókban szabad majd levenni. 200 eurós büntetésre számíthat, aki a kötelezõ szájkosár-használat ellen vét, ráadásul kötelezik egy hat órás tréningen való részvételre is, amit egy hivatalos kutyakiképzõnél kell elvégezni. Azoknak a gazdiknak, akik a kötelezõ pórázhasználatot nem tartják be,100 eurós bírságot kell majd fizetniük.

Mivel a rottweiler gazdája erõsen ittas állapotban volt a támadás pillanatában, ezért a rendelettervezet egyik pontja erre is kitér: a veszélyes ebek listáján szereplõ kutyák gazdáira is kiterjesztik a kutyasétáltatás idejére a közlekedésben hatályos 0,5 ezrelékes alkohol határértéket. Az elõírást megsértõ kutyatartókat minimum 1000 eurós bírsággal sújtják.

A veszélyes ebek listáján szeplõ kutyák gazdáinak 2010 óta kutyajogosítványt kell szerezniük. A kutyajogsi egy elméleti és egy gyakorlati vizsgából áll, ahol a gazdiknak bizonyítaniuk kell, hogy kézben tudják tartani a kutyájukat olyan hétköznapi helyzetekben is, amikor kedvencük az utcán egy gyerekkel vagy biciklissel találkozik. Mostantól ezt a vizsgát is nehezíteni fogják, a kutyajogsit pedig két évente meg kell majd újítani.Az új szabályok még idén életbe léphetnek, a bécsi közgyûlés október 25-én szavaz róluk.
kutyasétáltatás póráz jogosítvány szájkosár kutya